**Приложение 4**

**ВИДОВЕ МЕХАНИЧНИ ДЕЛИТЕЛИ И РАБОТА С ТЯХ**

1. Рифел делител

Представлява контейнер с 18 канала, насочени в противоположни посоки и два съда за събиране на разделените семена. Каналите са с размер 13 mm. Това е два пъти по-голям размер от максималния размер на семената за разделяне и/или примесите в тях.

Съдовете за семена могат да бъдат правоъгълни или квадратни, но задължително да пасват на размера на делителя и да са с вместимост поне половината от пробата, която ще се разделя. Не е необходимо специално нивелиране на уреда.

Апаратът (делителят) разделя преминаващата през него изходна проба на две приблизително равни части. Делението продължава до получаване масата на средна проба.

Средната проба се размесва като преминава 2-3 пъти през делителя и пак се събира. Пробата се намалява чрез неколкократно преминаване на семената през делителя, като всеки път част от семената се отстраняват. Този процес на последователно разполовяване продължава докато се получи лабораторна проба с маса близка, но не по-малка от посочената в Приложение 1 „Таблица за максималната маса на партидите и минималната маса на пробите“.

2. Ротационен делител

Уредът се състои от въртяща се част към която са прикрепени 6 бурканчета за разделяне на пробите, вибриращ улей и фуния. Семената се изсипват във фунията и уредът се включва, така че въртящата се част с бурканчетата да се върти с висока скорост. Вибриращият улей започва да изсипва семената във входния цилиндър на въртящата се част. Колкото по-продължителна е операцията по разделяне, толкова по-добра е точността. Скоростта на изсипване на семената и следователно продължителността на разделянето може да бъде регулирана чрез разстоянието между тръбата на фунията и улея и интензивността на вибрациите му. Входния цилиндър подава семената по два начина:

– централно върху разпределител във въртящата се част, като ги разпределя във всички бурканчетата едновременно;

– направо към отворите на бурканчетата, които се въртят под входния цилиндър, така че струята от семена се разделя на по-малки части.

И двата начина позволяват достатъчно прецизно разделяне.

Проверката на делителите е по реда на П 2-3 „Поддържане на оборудването. Ресурси за наблюдение и измерване“.